© Георги Кожухаров

Стартовата учителска заплата ще стане 920 лева от 1 януари догодина. Това е записано в колективния трудов договор между министъра на образованието и синдикатите, съобщават от синдикат "Образование" към КТ "Подкрепа", предаде БНР.

В момента началната учителска заплата е 760 лева.

Най-ниската заплата за старши учител ще бъде 955 лева, за главен учител - 1005 лева, а за директор - 1140 лева.

Увеличението трябва да се случи на 1 януари 2019 г., но при добро изпълнение на бюджета е възможно то стане факт от началото на новата учебна година през септември, съобщава БНТ. Синдикатите припомнят обещанията на финансовия министър Владислав Горанов при възможност увеличението ще стане факт от октомври т.г.

Учителските заплати бяха увеличени два пъти през 2017 г., или общо с около 23-25%. От септември минималната учителска заплата е 760 лева, а увеличението е с 15 на сто. Най-ниското възнаграждение за старши учител е 792 лева, а за директор - 950 лева.

Представителното облекло на учителите и директорите е договорено в минимален размер от 430 лева, а при пенсиониране учителите ще получават по 10 и половина работни заплати.